
Europski parlament,
–	uzimajući u obzir svoje prethodne rezolucije o razmatranjima Odbora za predstavke,
–	uzimajući u obzir članke 10. i 11. Ugovora o Europskoj uniji,
–	uzimajući u obzir članke 20., 24. i 227. Ugovora o funkcioniranju Europske unije („UFEU”) o pravu građana i stanovnika EU-a na podnošenje predstavki Europskom parlamentu,
–	uzimajući u obzir članak 228. UFEU-a o ulozi i zadaćama Europskog ombudsmana,
–	uzimajući u obzir članak 44. Povelje o temeljnim pravima Europske unije o pravu na podnošenje predstavki Europskom parlamentu,
–	uzimajući o obzir odredbe UFEU-a u vezi s postupkom zbog povrede obveze, posebno njegove članke 258. i 260.,
–	uzimajući u obzir članak 55. i članak 233. stavak 7. Poslovnika,
–	uzimajući u obzir izvješće Odbora za predstavke (A10‑0170/2025),
A.	budući da je, nakon europskih izbora koji su održani od 6. do 9. lipnja 2024. i formiranja novog Parlamenta 16. srpnja 2024., Odbor za predstavke održao konstitutivni sastanak 23. srpnja 2024.; 
B.	budući da je svrha godišnjeg izvješća o vijećanju Odbora za predstavke predstaviti analizu predstavki zaprimljenih tijekom 2024. i odnosa s drugim institucijama te predstaviti stvarnu sliku o ciljevima ostvarenima tijekom 2024.;
C.	budući da je tijekom 2024. Parlament zaprimio 1 518 predstavki, što je povećanje od 4,3 % u odnosu na 1 452 predstavke zaprimljene tijekom 2023. i povećanje od 19,8 % u odnosu na 1 217 predstavki zaprimljenih 2022.; budući da je ukupan broj zaprimljenih predstavki i dalje osjetno manji od najvećeg broja dosegnutog 2013. i 2014., kad je Parlament zaprimio 2 891 odnosno 2 715 predstavki;
D.	budući da je 2024. godine 15 661 korisnik podržao predstavke na internetskom portalu Parlamenta za predstavke, što je znatno smanjenje u usporedbi s 2023. i 2022. godinom kada je bilo 26 331 i 22 441 korisnika; budući da se broj klikova na gumb za pomoć također smanjio na 17 745 2024., u usporedbi s 29 287 2023. i 27 927 u 2022.;
E.	budući da je ukupni broj predstavki i dalje skroman u odnosu na ukupno stanovništvo EU-a, što znači da još uvijek treba jačati napore kako bi se povećala svijest građana o njihovom pravu na podnošenje predstavki i mogućoj korisnosti predstavki kao sredstvu privlačenja pozornosti institucija i država članica na pitanja koja se izravno odnose na građane i utječu na njih; budući da je Odbor za predstavke, koji je vrlo popularan među mladima na događanjima kao što je Europski skup mladih u Strasbourgu, učinkovit način promicanja tog prava i podizanja svijesti o njegovoj važnosti među građanima, posebno među mlađim osobama; budući da je stoga ključno osigurati aktivnu i sustavnu prisutnost Odbora za predstavke u svakom izdanju Europskog skupa mladih kako bi se povećala njegova vidljivost i dostupnost; budući da građani pri ostvarivanju svojeg prava na podnošenje predstavki očekuju od institucija EU-a da pruže dodanu vrijednost pronalaženjem rješenja za njihove probleme; budući da se tim pravom na podnošenje predstavki moraju promicati i temeljna načela kao što su dobra uprava europskih institucija, sloboda izražavanja i poštovanje demokratskog izražavanja;
F.	budući da su kriteriji za dopuštenost predstavki utvrđeni člankom 227. UFEU-a i člankom 232. stavkom 1. Poslovnika Europskog parlamenta, kojima se zahtijeva da predstavke mora podnijeti građanin EU-a ili fizička ili pravna osoba s boravištem odnosno registriranim sjedištem u jednoj državi članici, pojedinačno ili zajedno s drugima, o pitanju koje ulazi u područje djelovanja EU-a i koje izravno utječe na podnositelje predstavki, pri čemu potonji uvjet ima vrlo široko tumačenje;
G.	budući da je od 1518 predstavki podnesenih tijekom 2024. njih 611 proglašeno nedopuštenima, a 31 ih je povučeno; budući da visok i rastuć postotak nedopuštenih predstavki 2024. (40,25 %) potvrđuje da je opseg područja odgovornosti Europske unije i dalje uvelike nejasan; budući da je potrebno uložiti više napora kako bi se smanjio broj nedopuštenih predstavki radi dodatnog pojašnjavanja opsega područja djelovanja EU-a; 
H.	budući da je pravo na podnošenje predstavki Parlamentu temeljno pravo građana EU-a jer građanima i osobama s boravištem u EU-u nudi otvoren, demokratski i transparentan mehanizam za izravno obraćanje izabranim predstavnicima; budući da mnoge osobe s invaliditetom nemaju jednak pristup informacijama i komunikaciji zbog ograničene dostupnosti pristupačnih formata i zbog toga što nacionalni znakovni jezici nisu priznati kao dio višejezičnosti EU-a; budući da taj ključni alat osnažuje građane da aktivno i učinkovito sudjeluju u životu Unije; budući da zahvaljujući predstavkama građani EU-a mogu iznijeti pritužbu o neuspješnoj primjeni prava EU-a i pomoći pri otkrivanju povreda prava EU-a, u skladu sa suverenitetom država članica i primjenom Ugovora EU-a;
I.	budući da je Parlament već dugo ima vodeću ulogu u oblikovanju postupka podnošenja predstavki na međunarodnoj razini te ima najotvoreniji i najtransparentniji postupak podnošenja predstavki u Europi koji podnositeljima predstavki omogućuje da u potpunosti sudjeluju u njegovim aktivnostima; budući da bi se internetsku platformu za predstavke moglo učiniti intuitivnijom kako bi se korisnici na njoj lakše snalazili; budući da bi se uključivanjem umjetne inteligencije moglo pojednostavniti pretraživanje i poboljšati dostupnost predstavki na način da se ponude funkcije koje su naprednije od trenutačnog formata;
J.	budući da Odbor za predstavke naglašava važnost povećane transparentnosti u postupanju s predstavkama, uključujući sustavne povratne informacije podnositeljima predstavki u ključnim fazama postupka i jasan vremenski okvir za daljnje mjere institucija EU-a;
K.	budući da se rad Odbora za predstavke temelji na doprinosu podnositelja predstavki i informacijama koje oni šalju; budući da su te informacije i stručno znanje koje dostavljaju Komisija, države članice i druga tijela ključni za rad Odbora za predstavke; budući da dopuštene predstavke često daju vrijedan doprinos radu drugih parlamentarnih odbora; budući da predstavke stoga imaju ulogu u zakonodavnom postupku, pružajući konkretne povratne informacije o učinku politika EU-a i omogućujući politike za rješavanje novih potreba;
L.	budući da pravo na podnošenje predstavki poboljšava odgovor Europskog parlamenta na pritužbe i zabrinutosti koje se odnose na poštovanje temeljnih prava EU-a i zakonodavstva Unije u državama članicama; budući da bi predstavke mogle biti korisni izvori informacija o slučajevima pogrešne primjene ili povreda prava EU-a koji omogućavaju Parlamentu i drugim institucijama da ocijene prijenos i primjenu prava EU-a te njegov utjecaj na prava građana EU-a i osoba s prebivalištem u EU-u;
M.	budući da se svaka predstavka razmatra i ispituje na pažljiv, učinkovit i transparentan način; budući da svi podnositelji predstavki imaju pravo u razumnom roku i na vlastitom jeziku ili na jeziku na kojemu je predstavka napisana, primiti odgovor s obavještenjem o odluci u pogledu dopuštenosti i daljnjih radnji koju donosi Odbor za predstavke; budući da se predstavkom br. 1056/2016 o kojoj se raspravljalo 19. ožujka 2024. od Parlamenta traži da dopusti podnošenje predstavki na nacionalnim znakovnim jezicima koji se upotrebljavaju u EU-u;
N.	budući da Odbor za predstavke na svojim sastancima pridaje presudnu važnost ispitivanju predstavki i javnoj raspravi o njima; budući da podnositelji predstavki imaju pravo izložiti svoje predstavke i često uzimati riječ u raspravi, čime aktivno doprinose radu Odbora; budući da je tijekom 2024. Odbor za predstavke, uz konstitutivni sastanak, održao osam sastanaka na kojima se raspravljalo o 106 predstavki sa 106 nazočnih podnositelja predstavki koji su aktivno sudjelovali uzimanjem riječi;
O.	budući da su se glavne teme koje izazivaju zabrinutost navedene u predstavkama podnesenim 2024. odnosile na okoliš, temeljna prava, vladavinu prava (uključujući pravo na dobru upravu, pravo na pristup dokumentima te slobodu izražavanja i informiranja), unutarnje tržište, pravosuđe, prava potrošača i zdravlje;
P.	budući da pri usvajanju dnevnog reda sjednice Odbor za predstavke nastoji raspravljati o predstavkama i temama koje su od velikog stupnja važnosti za raspravu na razini EU-a i potrebi da se zadrži uravnotežena geografska pokrivenost tema u skladu sa zaprimljenim predstavkama;
Q.	budući da je 82 % predstavki 2024. podneseno putem internetskog portala Parlamenta za predstavke, što je gotovo istovjetno 82,4 % iz 2023., čime se ponovno potvrđuje da je portal kanal koji se najčešće koristi za podnošenje predstavki Parlamentu;
R.	budući da se na redizajniranom internetskom portalu za predstavke automatski objavljuju informacije o usvajanju predstavki i promjenama statusa, dodatne informacije (npr. zemlja, teme) i sažeci na sva 24 službena jezika EU-a; budući da su 2024. sve predstavke ponovno pripremljene i pravodobno objavljene u roku od nekoliko dana od njihovog donošenja, te da je na sve unutarnje i vanjske zahtjeve za potporu u vezi s uporabom i sadržajem portala za predstavke odgovoreno uspješno, pravovremeno i na svim jezicima EU-a;
S.	budući da tijekom 2024. nije bilo posjeta radi utvrđivanja činjenica za predstavke za koje je u tijeku istraga zbog razdoblja stanke tijekom europskih izbora; budući da je Odbor proveo naknadnu procjenu i usvojio dva izvješća o prethodnim posjetima radi utvrđivanja činjenica koji su održani 2023.; budući da su u prvoj polovini 2025. predviđena dva posjeta radi utvrđivanja činjenica;
T.	budući da je 4. studenoga 2024. Odbor za predstavke sudjelovao na saslušanju o potvrdi kandidata za povjerenika za trgovinu i gospodarsku sigurnost, međuinstitucijske odnose i transparentnost, Maroša Šefčoviča, kao pozvani odbor; budući da je Maroš Šefčovič, u odgovoru na pitanja za pisani i usmeni odgovor koja mu je postavio Odbor za predstavke u kontekstu saslušanja o potvrdi, preuzeo niz obveza u pogledu postupka podnošenja predstavki i transparentnosti provedbenih mjera Komisije; 
U.	budući da je u skladu s Poslovnikom Parlamenta Odbor za predstavke odgovoran i za odnose s Europskim ombudsmanom koji istražuje pritužbe zbog nepravilnosti u institucijama i tijelima EU-a; budući da je Odbor za predstavke tijekom 2024. imao ključnu ulogu u organizaciji izbora Europskog ombudsmana održavanjem javnog saslušanja kandidata u skladu s člankom 237. Poslovnika Parlamenta; budući da je 17. prosinca 2024. Teresa Anjinho izabrana za europskog ombudsmana u parlamentarnom sazivu od 2024. do 2029.; 
V.	budući da su 2024. odnosi između Odbora za predstavke i Europskog ombudsmana ostali konstruktivni, što je vidljivo iz aktivnog sudjelovanja prethodne europske ombudsmanice Emily O’Reilly na sastancima Odbora; budući da je predstavila godišnje izvješće za 2023. Odboru za predstavke na sjednici održanoj 4. rujna 2024. i da je 2. prosinca 2024. sudjelovala na godišnjoj radionici o pravima osoba s invaliditetom koju je Odbor organizirao; 
W.	budući da je Odbor za predstavke član Europske mreže pučkih pravobranitelja kojom su obuhvaćeni Europski ombudsman, nacionalni i regionalni pravobranitelji i slična tijela država članica, zemalja kandidatkinja te drugih država Europskog gospodarskog prostora, a čiji je cilj promicanje razmjene informacija o zakonodavstvu i politikama EU-a te razmjena najboljih praksi;
1.	podsjeća na važnu ulogu Odbora za predstavke u zaštiti i promicanju prava građana EU-a i osoba s prebivalištem u EU-u i naglašava da mora osigurati pravovremeno, učinkovito, pristupačno i odgovarajuće ispitivanje zabrinutosti i pritužbi podnositelja predstavki te da podnositelji predstavki budu uredno obaviješteni o poduzetim radnjama i napretku u vezi s njihovim predstavkama; međutim, žali zbog toga što to nije uvijek slučaj u praksi; podsjeća da se sve predstavke moraju obrađivati u okviru otvorenog, demokratskog i transparentnog postupka podnošenja predstavki te se očekuje da će ga Odbor dosljedno poštovati; preporučuje reviziju internih postupaka kako bi se osiguralo da se slične ili ponovljene predstavke grupiraju i obrađuju učinkovitije, uz istodobnu zaštitu prava svakog podnositelja predstavke na pojedinačno saslušanje;
2.	ponovno ističe važnost stalne javne rasprave o područjima djelovanja Europske unije kako bi se zajamčilo da su građani ispravno informirani o opsegu nadležnosti Unije i različitim razinama donošenja odluka kako bi se smanjio broj nedopuštenih predstavki; ponovno poziva na opsežnije informativne kampanje, posebno u udaljenim regijama kao i među nedovoljno zastupljenim skupinama građana, uključujući mlade, žene, ruralne i otočne zajednice, aktivnim uključivanjem postojećih komunikacijskih službi diljem Unije kako bi se podigla razina znanja građana o pravu na podnošenje predstavki te o opsegu odgovornosti EU-a i nadležnostima Odbora za predstavke; poziva na jasniju komunikaciju bez žargona s podnositeljima predstavki i bolje javno objašnjenje uloge Odbora za predstavke i njegovih ograničenja, posebno za ranjive korisnike ili korisnike koji prvi put podnose predstavku;
3.	podsjeća na europsku dimenziju Odbora za predstavke, kojem se mogu obratiti građani iz svih 27 država članica u vezi s pitanjima koja spadaju u područje primjene ugovora EU-a i prava EU-a; vjeruje da Odbor, poštujući suverenitet i nacionalne posebnosti, ima posebnu odgovornost da podupire tu europsku dimenziju i da građanima pokaže dodanu vrijednost europskog jedinstva i integracije;
4.	ističe da predstavke Parlamentu i drugim institucijama EU-a predstavljaju jedinstvenu priliku za izravno povezivanje i održavanje redovitog dijaloga s građanima EU-a, posebno u slučajevima kad na njih utječu pogrešna primjena ili povreda prava EU-a; naglašava potrebu za poboljšanom suradnjom između institucija EU-a i nacionalnih, regionalnih i lokalnih tijela kad je riječ o provedbi prava EU-a i usklađenosti s njime; smatra da je takva suradnja ključna za rješavanje zabrinutosti građana zbog primjene prava EU-a i da doprinosi jačanju demokratske legitimnosti i odgovornosti Unije; stoga poziva na smisleno sudjelovanje predstavnika država članica na sastancima Odbora te pravodobno i podrobno odgovaranje na zahtjeve za pojašnjenja ili informacije koje Odbor za predstavke šalje nacionalnim tijelima kako bi se osiguralo pravilno praćenje predstavki;
5.	podsjeća da je Odbor za predstavke početkom 2024. primio velik broj predstavki u kojima se izražava zabrinutost zbog percipiranih prijetnji vladavini prava u Španjolskoj; prima na znanje zajedničku raspravu održanu u siječnju 2024. o nekoliko predstavki o razvoju događaja u Španjolskoj, u prvom redu u vezi s vladinim prijedlogom zakona o amnestiji i njegovim mogućim posljedicama za španjolski pravni okvir i pravni okvir EU-a;
6.	podsjeća da predstavke znatno doprinose izvršavanju uloge Komisije kao čuvarice Ugovora jer građanima pružaju dodatne alate za prijavljivanje navodnih kršenja prava EU-a; naglašava da je konstruktivna suradnja između Odbora za predstavke i Komisije putem pravodobnih i detaljnih odgovora Komisije, koji se temelje na cjelovitim razmatranjima pitanja iz predstavki, presudna za osiguravanje uspješnog postupanja s predstavkama; ponavlja da bi odgovori koji se prosljeđuju podnositeljima predstavki, trebali biti jasni, jednostavni i empatični kako bi se omogućilo njihovo bolje razumijevanje; 
7.	pozdravlja stvaranje nove internetske stranice Komisije o slučajevima povrede prava, prenošenju direktiva i dijalogu u okviru sustava EU Pilot; međutim, ponavlja svoj poziv Komisiji da redovito obavještava Odbor za predstavke o razvoju događaja u postupcima zbog povrede i da osigura da Odbor za predstavke dobije pristup relevantnim informacijama o postupcima zbog povrede i o postupcima u okviru sustava EU Pilot koji se odnose na otvorene predstavke; ponavlja da je potrebno povećati transparentnost postupaka zbog povrede prava, kao i komunikaciju s podnositeljima predstavki o trenutačnom stanju tih postupaka te naglašava da bi to bilo korisno za postupak podnošenja predstavki; pozdravlja inicijativu Komisije da se predstavke uključe u njezin javni registar odluka o povredama, kao i uključivanje poveznice u javni registar Komisije na portalu za predstavke; pozdravlja predanost povjerenika Šefčoviča daljnjem povezivanju javnog registra Komisije i portala Parlamenta za predstavke; ponavlja svoj poziv Komisiji da te zahtjeve uključi u Okvirni sporazum o odnosima između Europskog parlamenta i Europske komisije[footnoteRef:1]; [1:  	SL L 304, 20.11.2010., str. 47., ELI: http://data.europa.eu/eli/agree_interinstit/2010/1120/oj. ] 

8.	poziva na neovisnu i periodičnu evaluaciju kvalitete i jasnoće odgovora Komisije na predstavke, s posebnim naglaskom na čitljivosti, relevantnosti i osjetljivosti na okolnosti podnositelja predstavki, kako bi se osiguralo da građani ostvare smislenu interakciju punu poštovanja;
9.	smatra da bi aktivnija suradnja između država članica i Odbora za predstavke mogla biti korisna kako bi se otklonila blokada predstavki koje zahtijevaju brze odgovore i reakcije nacionalnih vlasti;
10.	podsjeća da je baza podataka e-predstavki ključni unutarnji alat koji članovima Odbora za predstavke omogućuje pristup svim potrebnim informacijama kako bi pratili stanje svake predstavke i kako bi mogli donositi informirane odluke o postupanju s predstavkama; konstatira da baza podataka e-predstavki također ima važnu ulogu u komunikaciji s podnositeljima predstavki; ističe potrebu za daljnjom modernizacijom digitalnih alata Odbora za predstavke i predlaže da se istraži odgovorna upotreba umjetne inteligencije kojom upravljaju ljudi kako bi se dodatno poboljšala obrada predstavki;
11.	podsjeća na predanost Komisije stvaranju međuinstitucijskog informatičkog alata između Komisije i parlamenta s ciljem razmjene informacija i dokumenata o svim daljnjim mjerama poduzetima na temelju predstavki u pogledu, primjerice, postupaka zbog povrede prava, zakonodavnih prijedloga ili odgovora nacionalnih tijela, čime se povećavaju transparentnost i učinkovitost postupanja s predstavkama te poziva na njegovu brzu provedbu, što bi, u širem kontekstu, pridonijelo povećanju povjerenja građana u institucije EU-a i europski projekt; poziva na brzo uvođenje takvog međuinstitucijskog informatičkog alata;
12.	podsjeća da je suradnja s drugim odborima Parlamenta ključna za sveobuhvatnu obradu predstavki; primjećuje da su 2024. drugim odborima poslana 30 zahtjeva za mišljenje i 450 zahtjeva za informacije; konstatira da je do kraja 2024. zaprimljeno 26 mišljenja; podsjeća da su podnositelji predstavki obaviješteni o odlukama da se zatraže mišljenja od drugih odbora za obradu njihovih predstavki; ističe da bi parlamentarni odbori trebali pojačati napore kako bi svojim stručnim znanjem aktivno pridonijeli ispitivanju predstavki te pritom omogućili Parlamentu da brže i opsežnije odgovori na zabrinutosti građana;
13.	smatra da je Mreža za predstavke koristan alat za olakšavanje praćenja predstavki u parlamentarnom i zakonodavnom radu; smatra da su redoviti sastanci Mreže za predstavke ključni kako bi se poboljšala vidljivost aktivnosti Odbora za predstavke i bolje razumijevanje njegova rada i misije, kao i za jačanje suradnje s drugim parlamentarnim odborima; 
14.	prima na znanje da je okoliš 2024. i dalje područje u vezi kojeg su podnositelji podnijeli najviše predstavki, čak više od 20 %; prima na znanje velik broj predstavki u kojima se osuđuje kršenje zakonodavstva EU-a o okolišu u nekoliko država članica; napominje da pitanja o kojima su izvijestili podnositelji predstavki i o kojima se raspravljalo u Odboru uključuju zaštitu vuka u EU-u, dugoročne toksične učinke pesticida i kršenje Direktive o industrijskim emisijama[footnoteRef:2], koje proizlazi iz upravljanja čeličanom; naglašava važnost ispunjavanja očekivanja građana EU-a o zaštiti okoliša i poziva Komisiju da zajedno s državama članicama osigura ispravnu provedbu njegovog zakonodavstva u području okoliša; [2:  	Direktiva (EU) 2024/1785 Europskog parlamenta i Vijeća od 24. travnja 2024. o izmjeni Direktive 2010/75/EU Europskog parlamenta i Vijeća o industrijskim emisijama (integrirano sprečavanje i kontrola onečišćenja) i Direktive Vijeća 1999/31/EZ o odlagalištima otpada (SL L, 2024/1785, 15.7.2024., ELI: http://data.europa.eu/eli/dir/2024/1785/oj). ] 

15.	prima na znanje da se Odbor za predstavke bavio drugim pitanjima, kao što su zaštita prava djece, uključujući sigurnost na internetu i poboljšanje dobrobiti životinja; skreće pozornost na predstavke u kojima se ističu kršenja prava putnika; također napominje da je u brojnim predstavkama izražena zabrinutost u pogledu zaštite podataka, a osobito provedbe Opće uredbe o zaštiti podataka[footnoteRef:3]; skreće pozornost na broj predstavki čija je tema stambena krizom u državama članicama; napominje da se Odbor za predstavke bavio i pitanjem odgovornosti koju poduzeća koja se bave fosilnim gorivima imaju u krizi troškova života kao i dvojbama u pogledu sigurnosti željeznica i zaštite prava radnika; prima na znanje razmatranje predstavki o kulturi i nacionalnoj baštini; podsjeća na to da je Odbor za predstavke raspravljao o nekoliko predstavki o ukidanju dozvola stalnog boravka ruskim državljanima; konstatira da je Odbor za predstavke zaprimio velik broj predstavki o vladavini prava u državama članicama, o kojima se raspravljalo u Odboru; prima na znanje predstavke koje su podnesene o uvjetima prihvata imigranata i tražitelja azila u državama članicama kao i one o slučajevima diskriminacije; očekuje odgovarajuće daljnje postupanje i ažurirane informacije od Komisije o svim tim predstavkama; [3:  	Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1., ELI: http://data.europa.eu/eli/reg/2016/679/oj).] 

16.	ističe važan doprinos Odbora za predstavke zaštiti prava osoba s invaliditetom, vidljiv iz njegove obrade niza predstavki o toj temi, uključujući razmatranje predstavke br. 1056/2016 o podnošenju predstavki na nacionalnim znakovnim jezicima; u tom kontekstu priznaje trud koji ulažu službe Parlamenta i napominje da se mora pronaći ne samo najbolje tehničko nego i najpristupačnije rješenje za gluhe građane kako bi se s njima komuniciralo na njihovom materinjem jeziku, na nacionalnim znakovnim jezicima; traži da se u bliskoj suradnji s Odborom za ustavna pitanja izmijeni Poslovnik kako bi se uklonila obvezna isključivo pisana komunikacija s građanima koji su korisnici znakovnog jezika ili gluhe ili nagluhe osobe kako bi se ti građani, na vlastiti zahtjev, mogli koristiti znakovnim jezikom tijekom postupka; napominje da su, osim toga, podnositelji predstavki tijekom 2024. izrazili zabrinutosti u pogledu obrazovanja učenika s invaliditetom, uskraćivanja zdravstvenih usluga osobama s invaliditetom te pristupačnosti javnih prostora i usluga; podsjeća na godišnju radionicu o pravima osoba s invaliditetom Odbora za predstavke održanu 2. prosinca 2024. usmjerenu na trenutačno stanje strategije o pravima osoba s invaliditetom za razdoblje 2021. – 2030. te poziva na brzu integraciju nalaza predstavki u reviziju Strategije o pravima osoba s invaliditetom za razdoblje od 2021. do 2030. u sredini programskog razdoblja, s mjerljivim ciljevima i proračunskim obvezama;
17.	ističe posebnu ulogu Odbora za predstavke u pogledu zaštite u EU-u u okviru Konvencije Ujedinjenih naroda o pravima osoba s invaliditetom; upućuje na važan tekući rad Odbora u vezi s predstavkama o pitanjima invalidnosti; podsjeća da je upućivanje na predstavke o potrebi uvođenja iskaznice za osobe s invaliditetom na razini EU-a uključeno u Direktivu (EU) 2024/2841 o uspostavi europske iskaznice za osobe s invaliditetom i europske parkirališne karte za osobe s invaliditetom[footnoteRef:4]; ističe da predstavke mogu znatno doprinijeti zakonodavnom postupku; [4:  	Direktiva (EU) 2024/2841 Europskog parlamenta i Vijeća od 23. listopada 2024. o uspostavi europske iskaznice za osobe s invaliditetom i europske parkirališne karte za osobe s invaliditetom (SL L, 2024/2841, 14.11.2024., ELI: http://data.europa.eu/eli/dir/2024/2841/oj).] 

18.	podsjeća na činjenicu da odnosi s Europskim ombudsmanom predstavljaju jednu od odgovornosti dodijeljenih Odboru za predstavke Poslovnikom Parlamenta; ističe ulogu Odbora za predstavke u izbornom postupku Europskog ombudsmana, posebno u organizaciji javnog saslušanja sa svim kandidatima koji ispunjavaju uvjete, održanog 3. prosinca 2024., koje je bilo otvoreno svim zastupnicima u Europskom parlamentu, čime im je pružena demokratska i transparentna prilika za razmjenu mišljenja s kandidatima i procjenu njihove neovisnosti, kvalifikacija i profesionalnosti kao i njihove vizije za Ured europskog ombudsmana u institucionalnoj strukturi EU-a; pozdravlja konstruktivnu suradnju Parlamenta s Europskim ombudsmanom, s kojim Odbor za predstavke dijeli ciljeve osiguravanja transparentnosti, profesionalnosti i integriteta institucija EU-a u odnosu na europske građane, kao i njegovo sudjelovanje u Europskoj mreži pučkih pravobranitelja;
19.	potiče kontinuirane i redovite doprinose Europskog ombudsmana radu Odbora za predstavke tijekom cijele godine; čvrsto je uvjeren da institucije, tijela i agencije Unije moraju osigurati dosljedno i djelotvorno praćenje preporuka Ombudsmana; ističe ključnu ulogu Europskog ombudsmana u promicanju transparentnosti, dobre uprave i zaštite prava građana; poziva na bližu suradnju između Odbora za predstavke i Ureda ombudsmana;
20.	konstatira da je, unatoč razdoblja stanke tijekom europskih izbora, Odbor za predstavke izrazio svoje stajalište i dao preporuke o važnim pitanjima iznesenima u predstavkama, uključujući usvajanje dvaju izvješća o službenim putovanjima nakon posjeta u svrhu utvrđivanja činjenica održanih u drugoj polovici 2023., odnosno službenog putovanja u Irsku u vezi sa zgradama od tinjca i službenog putovanja u Španjolsku u vezi s jezičnim imerzijama u Kataloniji; ističe da je važno da katalonske vlasti provedu preporuke koje je Odbor za predstavke iznio u svojem izvješću od 19. ožujka 2024., čiji je cilj zaštita jezičnih prava studenata i njihovih obitelji;
21.	primjećuje sve veći broj predstavki povezanih s obrazovnom politikom, posebno priznavanjem nastavnih kvalifikacija u državama članicama; u tom pogledu ističe usmeno pitanje Odbora za predstavke upućeno Komisiji o radnim uvjetima nastavnika u EU-u; izražava zabrinutost zbog usmenog odgovora Komisije kojim se potvrđuje da je manjak nastavnika velik izazov, što se odražava i u nedavnim rezultatima PISA-e, pri čemu čak ni jedna država članica nije uspjela poboljšati svoju uspješnost u osnovnim vještinama; u tom pogledu poziva Komisiju i države članice da znatno pojačaju napore za poboljšanje svojih sustava školskog obrazovanja i istodobno povećaju privlačnost nastavničke struke, među ostalim financiranjem i programima;
22.	pozdravlja donošenje Rezolucije Europskog parlamenta od 10. travnja 2024. o postupanju s teškim teretnim vozilima na graničnim prijelazima na temelju predstavke br. 0146/2023[footnoteRef:5];  [5:  	SL C, C/2025/1278, 13.3.2025., ELI: http://data.europa.eu/eli/C/2025/1278/oj.] 

23.	ističe da je internetski portal za predstavke važan alat za osiguravanje neometanog, učinkovitog i transparentnog postupka podnošenja predstavki; pozdravlja poboljšanja za podnositelje predstavki na portalu i naglašava da se moraju nastaviti ulagati napori da se portal učini pristupačnijim, uključujući povećanje njegove pristupačnosti za korisnike znakovnog jezika kako je zatraženo predstavkom br. 1056/2016 i za osobe s invaliditetom; konstatira da je internetski portal za predstavke bila jedna od najposjećenijih internetskih stranica Parlamenta te je tako mnogim građanima EU-a služio kao prva kontaktna točka s Europskim parlamentom;
24.	nalaže svojoj predsjednici da ovu Rezoluciju i izvješće Odbora za predstavke proslijedi Vijeću, Komisiji, Europskom ombudsmanu te vladama i parlamentima država članica, njihovim odborima za predstavke i nacionalnim ombudsmanima ili sličnim nadležnim tijelima.

